Suojatiet ovat liukkailla keleillä vaaran paikkoja niin jalankulkijalle kuin autoilijalle. Jokaisen tielläliikkujan kannattaa hidastaa vauhtiaan suojatien kohdalla. Muuten lopputuloksena voi olla sairaalareissu tai peräänajo.

Mistä on kyse? Suojatiet ovat vaaran paikkoja varsinkin liukkailla keleillä

Tällä viikolla autot ovat kolhineet jalankulkijoita suojatiellä Kouvolassa ja Kotkassa

Autokoulun opettajan mielestä autoilijan ei aina kannata pysähtyä suojatien eteen

Suojatiet ovat liikenteen kuuma peruna. Jotkut ärsyyntyvät autoilijoista, jotka eivät anna tietä jalankulkijoille. Toiset tuskastuvat jalankulkijoista, jotka eivät ylitä tietä, jos sitä kerran tarjoaa.

Selvää on se, että liian moni autoilija pyyhkäisee suojatien yli päästämättä jalankulkijaa tien yli. Jo laki määrää sen, että autoilijan pitää väistää. Karhulan Autokoulun opettaja Tommi Paldan on huomannut, että jalankulkijat ovat varuillaan, vaikka autoilija pysähtyisi antamaan tietä.

- Moni oppilas sanoo, että ihmiset eivät tule suojatielle. He eivät uskalla tulla, jos autolla on liikaa nopeutta. Ei kukaan tervejärkinen mene kokeilemaan, että pysähtyykö tuo vai jäänkö alle, Tommi Paldan sanoo.

Paldan neuvookin autoilijoita hidastamaan vauhtia ennen suojatietä.

Äkkijarrutus ei kannata

Sekä Kotkassa että Kouvolassa on sattunut tällä viikolla onnettomuus, jossa autoilija on kolhaissut jalankulkijaa suojatiellä. Ajo-opettaja uskoo, että sekä jalankulkijoilla että autoilijoilla on petraamisen varaa liikenteessä.

Jos jalankulkija kävelee suojatiellä tai on astumassa suojatielle, autoilijan pitää antaa jalankulkijalle esteetön kulku. Tommi Paldan

- Siitä pitäisi kuitenkin lähteä, että autonkuljettajalla on vastuu jalankulkijoista ja polkupyöräilijöistä. Jo tieliikennelaki sanoo, että jos jalankulkija kävelee suojatiellä tai on astumassa suojatielle, autoilijan pitää antaa jalankulkijalle esteetön kulku.

Paldanin mielestä autoilijan ei kannata pysähtyä suojatielle esimerkiksi silloin, jos takana on muita autoja.

- Yleensä ottaen ei kannata tehdä ainakaan äkkijarrutuksia, jos takana on muita autoja, koska silloin voi sattua vaaratilanteita, Tommi Paldan sanoo.

- Tässä pääsemme taas siihen, että kun tilannenopeus ja turvavälit ovat kohdallaan, onnettomuuksia ei pääse sattumaan.